Α4-0306/95

Ψήφισμα σχετικά με το σχέδιο οδηγίας της Επιτροπής για την τροποποίηση της οδηγίας 90/388/ΕOΚ σχετικά με τις κινητές και τις προσωπικές επικοινωνίες (SEC(95)1382 - C4-0364/95)

Το Ευρωπαϊκό Κοινοβούλιο,

- έχοντας υπόψη το σχέδιο οδηγίας της Επιτροπής (SEC(95)1382 - C4- 0364/95),

- έχοντας υπόψη το άρθρο 90 της Συνθήκης ΕΚ,

- έχοντας υπόψη τα ψηφίσματά του της 7ης Απριλίου 1995 και 19ης Μαΐου 1995 σχετικά με την «Πράσινη Βίβλο για την ελευθέρωση των υποδομών τηλεπικοινωνιών και των δικτύων καλωδιακής τηλεόρασης» ((ΕΕ C 109 της 1.5.95, σελ. 310 ΕΕ C 151 της 19.6.95, σελ. 479)), και το ψήφισμά του της 19ης Μαΐου 1995 σχετικά με την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο «Προς το περιβάλλον των προσωπικών επικοινωνιών - Πράσινη Βίβλος για την κοινή προσέγγιση στον τομέα των κινητών και προσωπικών επικοινωνιών στην Ευρωπαϊκή Ένωση» και σχετικά με την ανακοίνωση της Επιτροπής προς το Ευρωπαϊκό Κοινοβουλιο και το Συμβούλιο για τις διαβουλεύσεις σχετικά με την Πράσινη Βίβλο για τις κινητές και προσωπικές επικοινωνίες ((ΕΕ C 151 της 19.6.95, σελ. 473)),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τη γνωμοδότηση της Επιτροπής Έρευνας Τεχνολογικής Ανάπτυξης και Ενέργειας (Α4-0306/95),

Α. λαμβάνοντας υπόψη ότι η Επιτροπή, με το ανά χείρας σχέδιο οδηγίας της, δίνει συνέχεια στην Πράσινη Βίβλο της, για την οποία το Κοινοβούλιο τοποθετήθηκε σε γενικές γραμμές ευνοϊκά,

Β. λαμβάνοντας υπόψη ότι, σε σχέση με την Πράσινη Βίβλο, η Επιτροπή στο ανά χείρας σχέδιο οδηγίας της εισάγει πολυάριθμα στοιχεία, τη σημασία των οποίων είχε το Κοινοβούλιο, ιδιαίτερα δε:

- τον θεμελιώδη ρόλο που έχει για τις κινητές επικοινωνίες η ύπαρξη ενός επαρκώς εκτενούς φάσματος συχνοτήτων, κατά τρόπον ώστε να επιτρέπεται προγραμματισμός των επενδύσεων σε προβλέψιμο πλαίσιο,

- το γεγονός ότι ο αριθμός των αδειών που χορηγούνται πρέπει να αντιστοιχεί στις δυνατότητες τήρησης των γενικών όρων έγκρισης των υπηρεσιών και ιδιαίτερα στους περιορισμούς του δημόσιου τομέα,

- τη δυνατότητα προσφοράς από τον ίδιο επιχειρηματία ενός συνδυασμού διαφορετικών συμπληρωματικών κινητών τεχνολογιών,

- την εφαρμογή των κανόνων ανταγωνισμού και την κατάργηση των αποκλειστικών και ειδικών δικαιωμάτων, καθώς και την άρση των περιορισμών πρόσβασης στις εναλλακτικές υποδομές τηλεπικοινωνιών και τηλεδιανομής για την παροχή κινητών επικοινωνιών πριν από την 1η Ιανουαρίου 1996,

Γ. εκτιμώντας ότι το άνοιγμα της ευρωπαϊκής αγοράς των τηλεπικοινωνιών δεν πρέπει να αποβεί προς όφελος επιχειρήσεων τρίτων χωρών παρά μόνο στο βαθμό που οι εν λόγω χώρες εξασφαλίζουν την αμοιβαιότητα στους ευρωπαίους προμηθευτές,

1. δέχεται ευνοϊκά το σχέδιο οδηγίας της Επιτροπής τόσο στις αρχές του όσον και στους στόχους του[semigr ]

2. υπενθυμίζει ωστόσο ότι η διαδικασία του άρθρου 90, παράγραφος 3, έστω και αν δικαιολογείται ως μέσο αποφυγής των κανονιστικών φραγμών στον ανταγωνισμό, δεν είναι δυνατόν ωστόσο να υποκαταστήσει τα νομοθετικά μέσα που προβλέπονται από τη Συνθήκη, και ιδίως το άρθρο 100Α, όσον αφορά τον καθορισμό των κανόνων λειτουργίας του οικονομικού τομέα της Ένωσης[semigr ]

3. εκτιμά ιδιαίτερα ότι οι διατάξεις της προτεινόμενης οδηγίας πρέπει να εφαρμοστούν με επιφύλαξη της μελλοντικής κοινοτικής νομοθεσίας σχετικά με την οργάνωση των τηλεπικοινωνιακών δραστηριοτήτων στην Ένωση, και ιδιαίτερα όσον αφορά τη διασύνδεση και τη διαλειτουργικότητα, τους κανόνες που εφαρμοζονται στην καθολική υπηρεσία και τους κανόνες που αφορούν την κλήση και τις υπηρεσίες καταλόγου[semigr ]

4. επιμένει στην ανάγκη να υπάρξει διαφάνεια τόσο σχετικά με τους όρους χορήγησης αδειών όσο και με τους όρους χρήσης του δικαιώματος διασύνδεσης εκ μέρους των επιχειρήσεων κινητών συστημάτων[semigr ]

5. απορρίπτει κάθε παρέκκλιση από το άνοιγμα της αγοράς προσωπικών επικοινωνιών σε συγκεκριμένα κράτη μέλη, εφόσον αυτή δεν δικαιολογείται με απόλυτη σαφήνεια και διαφάνεια λόγω της πραγματοποίησης των απαραίτητων διαρθρωτικών προσαρμογών[semigr ]

6. θεωρεί κατά συνέπεια ότι στο σχέδιο οδηγίας της Επιτροπής πρέπει να γίνουν οι εξής τροποποιήσεις:

(Τροποποίηση 1)

ΑΡΘΡΟ 1, ΠΑΡΑΓΡΑΦΟΣ 2

Άρθρο 3Α, τρίτο εδάφιο (οδηγία 90/388/ΕΟΚ)

>Αρχικό κείμενο>

Τα κράτη μέλη επιτρέπεται να περιορίζουν τον αριθμό αδειών για συστήματα κινητής και προσωπικής επικοινωνίας που πρόκειται να χορηγηθούν μόνο βάσει ουσιωδών απαιτήσεων, όπως η αποτελεσματική χρήση των συχνοτήτων, μόνον όπου αυτό δικαιολογείται σύμφωνα με την αρχή της αναλογικότητας.

>Κείμενο μετά την ψηφοφορία στο ΕΚ>

Τα κράτη μέλη επιτρέπεται να περιορίζουν τον αριθμό αδειών για συστήματα κινητής και προσωπικής επικοινωνίας που πρόκειται να χορηγηθούν μόνο βάσει ουσιωδών απαιτήσεων, σε συνάρτηση με τον περιορισμό του φάσματος των συχνοτήτων όπως έχει ορισθεί και ενημερωθεί σύμφωνα με το άρθρο 3Β της παρούσας οδηγίας, και μόνον όπου αυτό δικαιολογείται σύμφωνα με την αρχή της αναλογικότητας.

(Τροποποίηση 2)

ΑΡΘΡΟ 1, ΠΑΡAΓΡΑΦΟΣ 2

Άρθρο 3Α, πέμπτο εδάφιο (οδηγία 90/388/ΕΟΚ)

>Αρχικό κείμενο>

Εντούτοις, τα κράτη μέλη στα οποία χορηγείται πρόσθετη περίοδος εφαρμογής για τηςν κατάργηση των περιορισμών όσον αφορά τις υποδομές, όπως προβλέπεται από το άρθρο 3Γ, κατά τη διάρκεια της περιόδου αυτής δεν χορηγούν άλλες άδειες για κινητές ή προσωπικές επικοινωνίες σε οργανισμούς τηλεπικοινωνιών. Σε περίπτωση που οι οργανισμοί τηλεπικοινωνιών δεν κατέχουν ή δεν κατέχουν πλέον αποκλειστικά δικαιώματα για τη δημιουργία και την παροχή υποδομής δημοσίου δικτύου, δεν θα πρέπει να αποκλείονται εκ των προτέρων από τέτοιου είδους διαδικασίες χορήγησης αδειών.

>Κείμενο μετά την ψηφοφορία στο ΕΚ>

Εντούτοις, τα κράτη μέλη στα οποία χορηγείται πρόσθετη περίοδος εφαρμογής για τηςν κατάργηση των περιορισμών όσον αφορά τις υποδομές, όπως προβλέπεται από το άρθρο 3Γ, κατά τη διάρκεια της περιόδου αυτής δεν χορηγούν άλλες άδειες για κινητές ή προσωπικές επικοινωνίες σε οργανισμούς τηλεπικοινωνιών ή σε οργανισμούς συνδεδεμένους με αυτούς. Σε περίπτωση που οι οργανισμοί τηλεπικοινωνιών δεν κατέχουν ή δεν κατέχουν πλέον αποκλειστικά και ειδικά δικαιώματα για τη δημιουργία και την παροχή υποδομής δημοσίου δικτύου, δεν θα πρέπει να αποκλείονται εκ των προτέρων από τέτοιου είδους διαδικασίες χορήγησης αδειών.

(Τροποποίηση 3)

ΑΡΘΡΟ 1, ΠΑΡΑΓΡΑΦΟΣ 2

Άρθρο 3Δ, (οδηγία 90/388/ΕΟΚ)

>Αρχικό κείμενο>

Τα κράτη μέλη μεριμνούν για τη δυνατότητα άμεσης διασύνδεσης μεταξύ συστημάτων κινητής επικοινωνίας. Στο πλαίσιο αυτό, πρέπει να καταργηθούν οι περιορισμοί όσον αφορά τη διασύνδεση και τα συστήματα κινητής επικοινωνίας που προορίζονται για την εξυπηρέτηση του κοινού έχουν το δικαίωμα να διασυνδεθούν με το δημόσιο δίκτυο τηλεπικοινωνιών. Για το σκοπό αυτό, τα κράτη μέλη καθορίζουν στις άδειες για την παροχή υπηρεσιών κινητής επικοινωνίας, ένα ελάχιστο αριθμό σημείων διασύνδεσης με το δημόσιο σταθερό δίκτυο.

>Κείμενο μετά την ψηφοφορία στο ΕΚ>

Με την επιφύλαξη της μελλοντικής εναρμόνισης των εθνικών συστημάτων διασύνδεσης στο πλαίσιο της παροχής ανοικτού δικτύου, τα κράτη μέλη μεριμνούν για τη δυνατότητα άμεσης διασύνδεσης μεταξύ συστημάτων κινητής επικοινωνίας. Στο πλαίσιο αυτό, πρέπει να καταργηθούν οι περιορισμοί όσον αφορά τη διασύνδεση και τα συστήματα κινητής επικοινωνίας που προορίζονται για την εξυπηρέτηση του κοινού έχουν το δικαίωμα να διασυνδεθούν μεταξύ τους και με το δημόσιο δίκτυο τηλεπικοινωνιών. Για το σκοπό αυτό, τα κράτη μέλη εγγυώνται στις άδειες την πρόσβαση σε σημεία διασύνδεσης με το δημόσιο σταθερό δίκτυο σύμφωνα με όρους και μέσω διεπαφών που δεν περιορίζουν την πλήρη χρησιμοποίηση της λειτουργικότητας των διασυνδεόμενων συστημάτων.

>Αρχικό κείμενο>

Τα κράτη μέλη μεριμνούν ώστε οι οροι διασύνδεσης με τα δημόσια δίκτυα τηλεπικοινωνιών των οργανισμών τηλεπικοινωνιών να καθορίζονται βάσει αντικειμενικών κριτηρίων, να είναι διαφανείς και να μη συνιστούν διακρίσεις, και να είναι σύμφωνοι με την αρχή της αναλογικότητας. Μεριμνούν επίσης, ώστε η εθνική κανονιστική αρχή να έχει πλήρη πρόσβαση στις συμφωνίες διασύνδεσης και οι πληροφορίες αυτές να διαβιβάζονται στην Επιτροπή, όταν ζητηθούν.

>Κείμενο μετά την ψηφοφορία στο ΕΚ>

Τα κράτη μέλη μεριμνούν ώστε οι οροι διασύνδεσης με τα δημόσια δίκτυα τηλεπικοινωνιών των οργανισμών τηλεπικοινωνιών να καθορίζονται βάσει αντικειμενικών κριτηρίων, να είναι διαφανείς ιδίως όσον αφορά τη λογιστική σχετικά με τις επιχειρήσεις που εκμεταλλεύονται τόσο σταθερά δίκτυα όσο και συστήματα κινητών επικοινωνιών, και να μη συνιστούν διακρίσεις, και να είναι σύμφωνοι με την αρχή της αναλογικότητας, καθώς και να δικαιολογούνται οικονομικά από το κόστος της παροχής της υπηρεσίας διασύνδεσης. Μεριμνούν επίσης, ώστε η εθνική κανονιστική αρχή να έχει πλήρη πρόσβαση στις συμφωνίες διασύνδεσης και οι πληροφορίες αυτές να διαβιβάζονται στην Επιτροπή, όταν ζητηθούν.

(Τροποποίηση 4)

ΑΡΘΡΟ 2, ΕΔΑΦΙΟ 2α (νέο)

>Κείμενο μετά την ψηφοφορία στο ΕΚ>

Εάν ένα κράτος μέλος έχει ήδη χορηγήσει άδειες DCS 1800 τη στιγμή της θέσης σε ισχύ της παρούσας οδηγίας, η χορήγηση νέων αδειών ή συμπληρωματικών αδειών για υφιστάμενες επιχειρήσεις GSM ή DCS 1800 πρέπει να λάβει χώρα υπό συνθήκες αμοιβαιότητας, ώστε να καθίσταται δυνατός ο σεβασμός των όρων του ισόρροπου ανταγωνισμού μεταξύ των επιχειρήσεων στην αγορά της ραδιοτηλεφωνίας. Ο καθορισμός των ως άνω όρων σύμφωνα με τις εν λόγω αρχές εναπόκειται στα κράτη μέλη.

(Τροποποίηση 5)

ΑΡΘΡΟ 4, ΔΕΥΤΕΡΟ ΚΑΙ ΤΡΙΤΟ ΕΔΑΦΙΟ

>Αρχικό κείμενο>

Όσον αφορά τις προϋποθέσεις που καθορίζονται στο άρθρο στο άρθρο 3Γ, τα κράτη μέλη με λιγότερο ανεπτυγμένα δίκτυα μπορούν να ζητήσουν τη χορήγηση πρόσθετης μεταβατικής περιόδου διάρκειας 5 ετών κατ'ανώτατο όριο, στο βαθμό που αυτό δικαιολογείται από την ανάγκη να πραγματοποιήσουν τις αναγκαίες διαρθρωτικές προσαρμογές. Σε κράτη μέλη με ιδιαιτέρως μικρού μεγέθους δίκτυα μπορεί, εφόσον αιτιολογείται, να χοηρηγηθεί μεταβατική περίοδος μέχρι δύο ετών.

>Κείμενο μετά την ψηφοφορία στο ΕΚ>

Τα κράτη μέλη με λιγότερο ανεπτυγμένα δίκτυα μπορούν να ζητήσουν τη χορήγηση πρόσθετης μεταβατικής περιόδου διάρκειας 5 ετών κατ' ανώτατο όριο, για την εφαρμογή του συνόλου ή μέρους των προϋποθέσεων που καθορίζονται στο άρθρο 35, στο βαθμό που αυτό δικαιολογείται από την ανάγκη να πραγματοποιήσουν τις αναγκαίες διαρθρωτικές προσαρμογές. Οι αιτήσεις πρέπει να περιλαμβάνουν λεπτομερή περιγραφή των σχεδιαζόμενων προσαρμογών, καθώς και ακριβή αξιολόγηση του προτεινόμενου χρονοδιάγραμματος για την υλοποίησή τους. Κοινοποιούνται σε κάθε ενδιαφερόμενο κατόπιν αιτήσεώς του.

>Αρχικό κείμενο>

Η Επιτροπή θα αξιολογεί παρόμοιες αιτήσεις και θα αποφασίζει εντός διαστήματος τριών μηνών.

>Κείμενο μετά την ψηφοφορία στο ΕΚ>

Η Επιτροπή θα αξιολογεί παρόμοιες αιτήσεις και θα αποφασίζει με τη δέουσα αιτιολόγηση εντός διαστήματος τριών μηνών σχετικά με τις αρχές, την εμβέλεια και τη μέγιστη διάρκεια της χορηγούμενης πρόσθετης περιόδου.

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.